PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/PO/R/2/196						        Bratislava 18.09.2002

Rada Protimonopolného úradu Slovenskej republiky v Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov podľa § 59 ods. 2 zákona č. 71/1967 Zb. o správnom konaní 

zamieta

rozklad podnikateľa Slovenské telekomunikácie, a.s., Nám. slobody 6, 817 62 Bratislava podaný proti rozhodnutiu Protimonopolného úradu Slovenskej republiky, odboru zneužitia dominantného postavenia č. 2002/PO/2/1/124 zo dňa 11.06.2002, ktorým bola uložená povinnosť podnikateľovi Slovenské telekomunikácie, a.s., Nám. slobody 6, 817 62 Bratislava zdržať sa poskytovania telekomunikačných služieb na báze technológie ADSL upravených vo „Všeobecných podmienkach spoločnosti Slovenské telekomunikácie, a.s. na poskytovanie verejnej telekomunikačnej služby – ST Broadband ISP Direct v testovacej prevádzke pre poskytovateľov služby Internetu na Slovensku“ účinných odo dňa 01.06.2002, v „Podmienkach spoločnosti Slovenské telekomunikácie, a.s. na poskytovanie verejnej telekomunikačnej služby „ST Online DSL“ v testovacej prevádzke pre koncových užívateľov“ účinných odo dňa 01.06.2002, v „Podmienkach spoločnosti Slovenské telekomunikácie, a.s. na poskytovanie VTS – prístup ST ISDN DSL ST TP DSL v testovacej prevádzke pre koncových užívateľov“ platných odo dňa 29.05.2002  účinných odo dňa 01.06.2002 a toto rozhodnutie potvrdzuje.

Odôvodnenie:

Dňa 11.06.2002 Protimonopolný úrad Slovenskej republiky, odbor zneužitia dominantného postavenia (ďalej len „úrad“) vydal rozhodnutie č. 2002/PO/2/1/124, ktorým uložil povinnosť podnikateľovi Slovenské telekomunikácie, a.s., Nám. slobody 6, 817 62 Bratislava (ďalej len „Slovenské telekomunikácie“) zdržať sa poskytovania telekomunikačných služieb na báze technológie ADSL upravených vo „Všeobecných podmienkach spoločnosti Slovenské telekomunikácie, a.s. na poskytovanie verejnej telekomunikačnej služby – ST Broadband ISP Direct v testovacej prevádzke pre poskytovateľov služby Internetu na Slovensku“ platných odo dňa 29.05.2002 a účinných odo dňa 01.06.2002, v „Podmienkach spoločnosti Slovenské telekomunikácie, a.s. na poskytovanie verejnej telekomunikačnej služby „ST Online DSL“ v testovacej prevádzke pre koncových užívateľov“ platných odo dňa 29.05.2002 a účinných odo dňa 01.06.2002, v „Podmienkach spoločnosti Slovenské telekomunikácie, a.s. na poskytovanie VTS – prístup ST ISDN DSL ST TP DSL v testovacej prevádzke pre koncových užívateľov“ platných odo dňa 29.05.2002 a účinných odo dňa 01.06.2002.

	Dňa 26.06.2002 bol úradu doručený v zákonnej lehote rozklad (list evidovaný pod č. 3519/2002) spoločnosti Slovenské telekomunikácie, v ktorom boli namietané najmä nižšie uvedené skutočnosti: 

1. „...Existuje reálne riziko, že PMÚ SR prekročil svoje kompetencie, vzhľadom na kompetencie stanovené Telekomunikačnému úradu Slovenskej republiky....Celé konanie PMÚ vo veci zastavenia poskytovania verejnej telekomunikačnej služby považujeme za neoprávnené, keďže podľa nášho jednoznačného právneho názoru táto kompetencia patrí výlučne Telekomunikačnému úradu Slovenskej republiky.“

2. „....Do vydania predmetného rozhodnutia nebolo riadne podľa zákona a Správneho poriadku doručené ST oznámenie o začatí konania podľa ustanovenia § 18, odsek 3 Správneho poriadku, ST nebolo riadne poučené o svojich právach a povinnostiach podľa ustanovenia § 25, odsek 5 Zákona. Začatie konania (ak sa konanie podľa zákona vôbec začalo voči ST) považujeme v rozpore s ustanoveniami Zákona a Správneho poriadku a je evidentné z vyššie uvedeného, že PMÚ týmto svojím konaním prekročil zákony platné v Slovenskej republike vzťahujúce sa na konanie pred PMÚ....“

3. „...Podanie API považujeme za veľmi všeobecné, vágne neobsahujúce žiadne konkrétnosti a je predovšetkým nepravdivé a zavádzajúce. Napriek tomuto jednoznačnému faktu, PMÚ rozhodol procesným rozhodnutím tak, ako bolo Rozhodnutie doručené ST dňa 11.júna, 2002. PMÚ mal vyzvať API na doplnenie svojho podania s tým, že mu mal určiť primeranú lehotu na predloženie konkrétnych dôkazov preukazujúcich bez pochybností ich tvrdenia....“

4. „....Sme toho názoru, že uvedené Rozhodnutie, ktorým bola uložená povinnosť zdržať sa poskytovania telekomunikačných služieb na báze technológií ADSL bolo vydané nad rámec platných zákonov, nakoľko nenapĺňa zákonom stanovenú podmienku, podľa ktorej má byť vydané v rozsahu nevyhnutne potrebnom na zabezpečenie účelu konania....V rozhodnutí sa uvádza, že v prípade absencie vydania predbežného opatrenia zo strany PMÚ, by počas doby, kým sa nerozhodne v danej veci, mohlo dôjsť k značnému posilneniu postavenia ST a prípadnému zabráneniu, resp. výraznému sťaženiu vstupu potenciálnych konkurentov na daný trh. S uvedeným tvrdením nie je možné súhlasiť nakoľko ide o testovaciu prevádzku služby vo vybraných lokalitách Bratislavy na obmedzenú dobu, čo v žiadnom prípade nemôže znamenať nezvratnú zmenu štruktúry daného relevantného trhu (ktorý ešte ani nebol definovaný zo strany PMÚ, a ani fakticky neexistuje lebo tu nie je služba, iba sa začala jej testovacia krátkodobá prevádzka), ako je uvedené v rozhodnutí....“ 

5. „...Správny orgán je povinný dať účastníkom konania možnosť, aby sa pred vydaním rozhodnutia mohli vyjadriť k jeho podkladu i k spôsobu jeho zistenia, prípadne navrhnúť jeho doplnenie....“

	Rada Protimonopolného úradu Slovenskej republiky (ďalej len „Rada úradu“) ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“) preskúmala rozkladom napadnuté rozhodnutie v celom rozsahu tak, ako to vyplýva z § 59 ods. 1 zákona č. 71/1967 Zb. o správnom konaní  a dospela k nižšie uvedeným záverom.

	Dňa 03.06.2002 (list č. 2988/2002) bol úradu doručený podnet Asociácie poskytovateľov Internetu, Vazovova 5, 812 43 Bratislava (ďalej len „API“), v ktorom API namietala, že konanie podnikateľa Slovenské telekomunikácie má povahu zneužitia dominantného postavenia podľa § 8 zákona, konkrétne, že ide o odmietnutie prístupu k unikátnemu zariadeniu podľa § 8 ods. 5 zákona, o uplatňovanie rozdielnych podmienok pri porovnateľnom plnení podľa § 8 ods. 2 písm. c) zákona, o vynucovanie neprimeraných obchodných podmienok podľa § 8 ods. 2 písm. a) zákona a o dočasné zneužívanie ekonomickej sily s cieľom vylúčiť súťaž podľa § 8 ods. 2 písm. e) zákona.

	Podľa § 19 ods. 2 správneho poriadku z podania musí byť zrejmé, kto ho podáva, akej veci sa týka a čo sa navrhuje. Rada úradu zastáva názor, že podanie podnikateľa API - návrh na začatie konania spĺňalo všetky zákonom stanovené náležitosti, pričom pokiaľ ide o vyžiadavanie, resp. predkladanie konkrétnych dôkazov podporujúcich tvrdenie podnikateľa API o zneužívaní dominantného postavenia podnikateľom Slovenské telekomunikácie je úlohou úradu postupovať v konaní tak, aby bol presne a úplne zistený skutočný stav veci a za týmto účelom je povinný si obstarať i potrebné podklady pre vydanie rozhodnutia, či už od podnikateľa API alebo od iných subjektov.

	Podľa § 25 ods. 1 zákona sa konanie začína z vlastného podnetu alebo na návrh podnikateľa. Podľa § 18 ods. 2 správneho poriadku je konanie začaté dňom, keď podanie účastníka došlo správnemu orgánu príslušnému vo veci rozhodnúť. Predmetné konanie vo veci zneužitia dominantného postavenie podnikateľom Slovenské telekomunikácie podľa § 8 zákona sa začalo návrhom podnikateľa API, a to dňa 03.06.2002. Pokiaľ ide o námietku podnikateľa Slovenské telekomunikácie, že nebol riadne upovedomený podľa § 18 ods. 3 správneho poriadku o začatí konania, resp. nebol riadne poučený o právach a povinnostiach podľa § 25 ods. 5 zákona, táto nemá relevanciu vo vzťahu k predbežnému opatreniu, ale k rozhodnutiu vo veci.

	Ďalej podľa názoru Rady úradu pri určení, či má úrad pôsobnosť konať vo veci zneužitia dominantného postavenia spoločnosťou Slovenské telekomunikácie je potrebné poukázať na čl. 2 ods. 2 Ústavy Slovenskej republiky, podľa ktorého štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon. 

Podľa § 1 zákona je jeho účelom ochrana hospodárskej súťaže na trhoch výrobkov, výkonov, prác a služieb pred jej obmedzovaním, ako aj vytváranie podmienok na jej ďalší rozvoj s cieľom podporiť hospodársky rozvoj v prospech spotrebiteľov. V § 22 zákona je vymedzená právomoc úradu, do ktorej okrem iného patrí i rozhodovanie o všetkých veciach ochrany súťaže vyplývajúcich z ustanovení zákona a rozhodovanie o povinnosti zdržať sa konania, ktoré je v rozpore so zákonom.

Od 01.07.2000 je účinný zákon č. 195/2000 Z.z. o telekomunikáciách v znení neskorších predpisov (ďalej len „zákon o telekomunikáciách“), podľa ktorého je zriadený nezávislý Telekomunikačný úrad SR, vykonávajúci štátnu reguláciu telekomunikačných činností.

Zákon o telekomunikáciách však v žiadnom zo svojich ustanovení nevylúčil pôsobnosť úradu konať v oblasti telekomunikácií, a teda konania podnikateľov podnikajúcich v oblasti telekomunikácií naďalej spadajú pod ustanovenia zákona, posudzujú sa v rámci dohôd obmedzujúcich súťaž i v rámci zneužívania dominantného postavenia. 
	
	S ohľadom na obsah podnetu, ako i na skutočnosť, že žiadnym právnym predpisom nebola vylúčená pôsobnosť úradu konať a rozhodovať v oblasti telekomunikácií o tom, či určitý podnikateľ zneužíva dominantné postavenie na relevantnom trhu, podľa názoru Rady úradu prvostupňový orgán je povinný preskúmať všetky podnikateľom API namietané skutočnosti, dostatočne zistiť skutkový stav, ktorý môže mať za následok zneužitie dominantného postavenia a následne  rozhodnúť vo veci zneužitia dominantného postavenia.

	Rada úradu konštatuje, že pokiaľ ide o procesný postup úradu pri vydávaní predbežného opatrenia, úrad postupoval v súlade so správnym poriadkom. Úrad nebol povinný podľa § 33 zákona vyzvať účastníkov konania, aby sa vyjadrili k podkladom rozhodnutia. Rozhodnutie o predbežnom opatrení podľa § 43 správneho poriadku je rozhodnutím procesným a nie rozhodnutím meritórnym, pričom § 33 zákona stanovuje, že „.Úrad je povinný vyzvať účastníkov konania pred vydaním rozhodnutia vo veci...“

	Rada úradu zastáva názor, že úrad dostatočným spôsobom odôvodnil nevyhnutnosť vydania predbežného opatrenia. Prvostupňový orgán vo svojom rozhodnutí konštatoval, že účelom predbežného opatrenia je zachovanie existujúceho stavu na vymedzenom relevantnom trhu poskytovania telekomunikačných služieb vysoko - rýchlostného prenosu dát a zabezpečenie, aby počas prebiehajúceho konania vo veci v prípade absencie predbežného opatrenia nedošlo k posilneniu postavenia podnikateľa Slovenské telekomunikácie na tomto relevantnom trhu. Nakoľko konaním podnikateľa Slovenské telekomunikácie, by mohlo dôjsť k obmedzeniu, resp. vylúčeniu ostatných poskytovateľov telekomunikačných služieb z predmetného relevantného trhu v dôsledku možných neprimeraných podmienok, je nevyhnutné týmto opatrením zachovať súčastný stav na relevantnom trhu až do vydania rozhodnutia vo veci zneužitia dominantného postavenia. Získavaním zákazníkov a poskytovaním telekomunikačných služieb na báze ADSL Slovenskými telekomunikáciami, v zmysle podmienok vstupu na relevantný trh stanovených spoločnosťou Slovenské telekomunikácie, ktoré sú predmetom preverovania úradu by mohlo dôjsť k nepriaznivému vývoju štruktúry predmetného relevantného trhu, a to v súvislosti s pravdepodobnou redukciou na strane ponuky, t.j. v súvislosti s pravdepodobnou elimináciou podnikateľských subjektov konkurujúcich spoločnosti Slovenské telekomunikácie pri poskytovaní telekomunikačnej služby ADSL v dôsledku nevyváženosti a javiacej sa výhodnosti týchto podmienok pre spoločnosť Slovenské telekomunikácie. Dopyt zákazníkov majúcich záujem o službu ADSL by bol prirodzene smerovaný k ponuke za výhodnejších podmienok poskytovaných podnikateľom Slovenské telekomunikácie, ktoré však nie sú výsledkom prirodzenej autonómnej efektívnosti podnikateľského subjektu, ale dôsledkom stanovenia podmienok podnikateľom, ktorý je rozhodujúcim článkom pre spustenie služby ako takej z dôvodu jemu zverených technických náležitostí. Súčasne s vysokou pravdepodobnosťou by dochádzalo i k preskupovaniu zákazníkov - užívateľov internetových služieb na báze dial - up a ISDN od iných poskytovateľov internetových služieb k Slovenským telekomunikáciám poskytujúcim službu ADSL, nakoľko sa jedná o progresívnu novú technológiu ponúkanú za takých podmienok, ku ktorým vzhľadom na existujúce prostredie nie je možné ponúknuť ekvivalentnú alternatívu. Takéto preskupovanie zákazníkov by teda nebolo dôsledkom prirodzeného a efektívneho správania sa podnikateľa, ale dôsledkom možných nevyvážených podmienok pre využívanie služby ADSL stanovených Slovenskými telekomunikáciami pre potenciálnu konkurenciu Slovenských telekomunikácií. Podmienky vstupu na relevantný trh stanovené podnikateľom Slovenské telekomunikácie majú možnosť výrazne ovplyvniť stav a rozvoj hospodárskej súťaže na tomto relevantnom trhu, na ktorom sa v dôsledku intenzívneho záujmu mnohých podnikateľských subjektov o vstup predpokladá pomerne vysoká dynamika rozvoja hospodárskej súťaže. Vyššie uvedené skutočnosti by v prípade absencie predbežného opatrenia mohli mať za následok, že už v čase konania sa výrazne posilní postavenie podnikateľa Slovenské telekomunikácie na relevantnom trhu poskytovania telekomunikačných služieb vysoko - rýchlostného prenosu dát. V prípade rozhodnutia úradu, že podnikateľ Slovenské telekomunikácie zneužíva dominantné postavenie, táto zmena a takéto posilnenie postavenia podnikateľa Slovenské telekomunikácie na relevantnom trhu by už konečným rozhodnutím zrejme neboli ovplyvniteľné.

	Rovnako Rada úradu konštatuje, že úrad uvedené predbežné opatrenie nesmeroval proti poskytovaniu služieb ADSL ako takých, ale proti poskytovaniu služieb ADSL na základe podmienok definovaných vo výroku prvostupňového rozhodnutia, účinných odo dňa 01.06.2002.

	Na základe vyššie uvedených skutočností Rada úradu rozhodla tak, ako je uvedené vo výroku tohto rozhodnutia.

Poučenie:

Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní nemožno odvolať.

             Danica Paroulková
						predsedníčka Rady Protimonopolného úradu SR

Rozhodnutie sa doručí:

1. Ing. Dagmar Straková, sekcia stratégie a vonkajších záležitostí, Slovenské telekomunikácie, a.s., Nám. slobody 6, 817 62 Bratislava
2. Ing. Ján Vigaš, Asociácia poskytovateľov Internetu, Vazovova 5, 812 43 Bratislava
3. Protimonopolný úrad SR, odbor zneužitia dominantného postavenia